Pompierii militari din cadrul Detașamentului Târgu Mureș au fost solicitati să intervină duminică, 24 martie, pe strada Republicii din municipiul Târgu Mureș, în urma unui apel primit la numărul unic de urgență 112, care anunța faptul că la nivelul unui magazin de electrice și electronice s-a produs o explozie, aceasta fiind urmată de un incendiu.
"La locul indicat s-au deplasat trei autospeciale de stingere cu apă și spumă, o autoscară, un echipaj CBRN și o ambulanță SMURD", a anunțat Biroul de presă al Inspectoratului pentru Situații de Urgență "Horea" al județului Mureș.
UPDATE 1:
"În urma deflagrației magazinul a fost inundat cu fum, pe o suprafață de aproximativ 80 de metri pătrați. În acest moment incendiul este lichidat. Se ventilează încăperile și se procedează pentru evacuarea bunurilor aflate în interior. Din fericire nu s-au înregistrat victime sau persoane care să solicite îngrijiri medicale", a mai informat sursa citată.
(Redacția / Video: Emanuel Ilieș)